DA Den Europæiske Unions Tidende L 366/40

KOMMISSIONENS BESLUTNING

af 19. juli 2006

om en støtteforanstaltning anmeldt af Nederlandene til fordel for KG Holding N.V.

(meddelt under nummer K(2006) 2954)

(Kun den nederlandske udgave er autentisk)

(EØS-relevant tekst)

(2006/939/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til aftalen om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger (1) og under hensyntagen til disse bemærkninger, og

ud fra følgende betragtninger:

1. SAGSFORLØB

(1) Ved brev af 26. januar 2004, som blev registreret den 11. februar 2004, underrettede de nederlandske myndigheder Kommissionen om deres planer om i medfør af Fællesskabets rammebestemmelser for statsstøtte til redning og omstrukturering af kriseramte virksomheder, i det følgende benævnt rammebestemmelserne (2), at yde omstruktureringsstøtte til KG Holding NV, i det følgende benævnt »Kliq Holding« eller »KH«. Efter denne anmeldelse anmodede Kommissionen i april, august og november Nederlandene om oplysninger. I december 2004 anmodede de nederlandske myndigheder om en forlængelse af svarfristen, idet de oplyste, at virksomheden stadig ikke kunne udvise gode resultater, og at en anden virksomhed muligvis var interesseret i en overtagelse.

(2) Ved brev af 5. august 2005 meddelte Kommissionen Nederlandene, at den havde besluttet at indlede proceduren efter EF-traktatens artikel 88, stk. 2, over for den pågældende foranstaltning.

(3) Kommissionens beslutning om at indlede proceduren blev offentliggjort i Den Europæiske Unions Tidende (3). Kommissionen opfordrede de interesserede parter til at fremsætte bemærkninger om den pågældende foranstaltning.

(4) Ved brev af 7. september 2005 anmodede de nederlandske myndigheder om en forlængelse af fristen til at indsende deres bemærkninger til Kommissionens beslutning om at indlede proceduren. Kommissionen imødekom denne anmodning ved brev af 15. september 2005.

(5) Nederlandene sendte sine bemærkninger og oplysninger ved brev af 29. september 2005, som blev registreret den 30. september 2005, brev af 13. januar 2006, som blev registreret den 18. januar 2006, og brev af 17. februar 2006, som blev registreret den 23. februar 2006.

(6) Kommissionen modtog ingen bemærkninger fra interesserede parter.

2. DETALJERET BESKRIVELSE AF STØTTEFORANSTALTNINGEN

2.1. Baggrund

(7) KH blev oprettet i 2002 som led i en privatisering af det nederlandske beskæftigelses- og socialministeriums reintegrationstjenester, som blev overført til et privatretligt selskab (4). Mod udgangen af 2003 havde KG reduceret sit personale betydeligt som følge af tiltagende tab, som blandt andet skyldtes de ugunstige markedsforhold og dårlig ledelse.

(8) I november 2003 meddelte Nederlandene, at man i medfør af rammebestemmelserne havde til hensigt at yde virksomheden et lån på 45 mio. EUR i form af redningsstøtte, med det formål at holde virksomheden kørende, mens denne udarbejdede en bredt anlagt omstruktureringsplan. I december 2003 godkendte Kommissionen redningsstøtten til KH (5), mod at Nederlandene inden for seks måneder fremsendte en udførlig omstruktureringsplan.

2.2. Virksomheden

(9) KH er et holdingselskab, hvis hovedaktivitet består i at tilbyde tjenester i forbindelse med reintegration af arbejdstagere på det nederlandske arbejdsmarked. Selskabet, der har været en del af den nederlandske statsadministration med ca. 3 000 ansatte, blev privatiseret den 1. januar 2002. Den nederlandske stat er den eneste aktionær. KH beskæftiger i dag 700 ansatte.

(10) Ud over datterselskabet Kliq Reïntegratie, i det følgende: »Oud Kliq« eller »OK« med 1 450 ansatte, hvorunder reintegrationstjenesterne henhørte, var der et andet vigtigt datterselskab med navnet Kliq Employability, i det følgende: »KE« med 200 ansatte. Desuden havde KH interesser i seks meget små datterselskaber og joint ventures, som sammen med KE i det følgende omtales som »AD« (andre datterselskaber) med et personale, der varierede mellem 4 og 20 ansatte; det drejer sig om følgende: Kliq Experts, Brug- en Instroomprojecten, Flexpay BV, Simnet BV, Kliq Match BV og Kliq Business School.

(11) De to største datterselskabers kerneaktiviteter omfattede reintegration og beskæftigelse af personer, der har svært ved at finde arbejde, herunder handicappede, men også hjælp til virksomenheder, der har vanskeligheder med at finde de rette personer til bestemte job.

2.3. De relevante markeder

(12) Det vigtigste marked er i dette tilfælde markedet for tjenester vedrørende integration på arbejdsmarkedet. Både myndighederne og private virksomheder benytter de virksomheder, som tilbyder disse integrationstjenester. For KH er den offentlige sektor imidlertid i første instans det vigtigste marked. Lokale myndigheder og UWV (Uitvoeringsinstituut Werknemersverzekeringen) udliciterer opgaver til virksomheder som KH. KH havde en markedsandel på 16 % på UWV-markedet mod henholdsvis 12 % (Alexander Calder), 10 % (Argonaut) og 9 % (Randstad) for de andre vigtige markedsdeltagere. Det næstvigtigste marked for KH er markedet for udliciteringer fra kommuner, hvor KH's markedsandel andrager ca. 38 %. De andre vigtige deltagere på dette marked er Alexander Calder (25 %) og TMP (25 %).

2.4. Omstruktureringsplanen

(13) Som led i omstruktureringsplanen afvikler KH sit største og tabsgivende datterselskab, sælger eller likviderer alle de virksomheder, der hører ind under AD, og opretter et nyt, særligt datterselskab under navnet Kliq BV, i det følgende benævnt »Nieuw Kliq« eller »NK«, som først og fremmest skal koncentrere sig om at fortsætte KH's kerneaktivitet, dvs. reintegrationstjenester (6). Ifølge omstruktureringsplanen skal NK på lang sigt genoprette KH's rentabilitet.

(14) Hovedelementerne i det grundlæggende scenario i omstruktureringsscenariet var: — De vigtigste foranstaltninger: — NK skulle hovedsagelig fokusere på KH's kerneaktivitet, dvs. reintegrationstjenester, og KH skulle afhænde alle sine datterselskaber, bortset fra OK — det største og tabsgivende datterselskab — som skulle afvikles inden udgangen af 2004. — Omstrukturering af selskabets drift (personalereduktion, nedbringelse af antallet af driftssteder, forbedring af selskabets interne organisation, kontraktafvikling samt finansielle operationer osv.). — Mål: — NK skulle være rentabel fra og med 2004 og udbetale overskud til KH. — KH skulle være rentabel fra og med 2005 og skulle med tiden anvende det udbetalte overskud fra NK til tilbagebetaling af udestående statslån på 41 mio. EUR inden 2016. — Omstruktureringsstøtte: — Det af staten bevilgede redningslån på 45 mio. EUR fordeles af KH på henholdsvis NK (9,25 mio. EUR) og OK (35,75 mio. EUR). — Det samlede redningslån til KH på i alt 45 mio. EUR plus påløbne renter, der foreløbigt anslås til ca. 1,2 mio. EUR, konverteres til omstruktureringsstøtte gennem konvertering til egenkapital, som i værste fald skal suppleres med yderligere statsstøtte (en oversigt over foranstaltningerne findes i bilag I i Kommissionens beslutning om at indlede proceduren i traktatens artikel 88, stk. 2).

(15) Skemaet nedenfor giver en oversigt over KH's struktur og ejerforholdene i overensstemmelse med omstruktureringsplanen.

3. SITUATIONEN FOR OMSTRUKTURERINGSPLANEN, FØR PROCEDUREN BLEV INDLEDT

(16) Da de alvorlige problemer imidlertid fortsatte, anmodede KH og OK om henstand, hvilket blev imødekommet den 20. januar 2005 af henholdsvis domstolen i Rotterdam og domstolen i Utrecht. Den 7. februar 2005 anmodede KH's og OK's kuratorer domstolene om at ændre henstanden til konkurs. Den 8. februar 2005 blev KH og OK erklæret konkurs af de nævnte domstole.

(17) I perioden mellem udgangen af 2003 og udgangen af 2004 bogførte NK tab på ca. 12 mio. EUR set i forhold til en egenkapital på 5,75 mio. EUR, som KH havde indskudt ved stiftelsen. NK's fremtid var desuden yderst usikker, da virksomheden ikke havde nået de mål, der var fastsat i omstruktureringsplanen og desuden stod over for ugunstige markedsvilkår, da det pågældende marked var reduceret som følge af en lovændring, hvorefter kommunerne ikke længere var forpligtede til at afsætte en del af deres budget til reintegrationstjenester.

4. BEGRUNDELSE FOR AT INDLEDE PROCEDUREN

(18) I sin beslutning fra august 2005 om at indlede proceduren kom Kommissionen til den konklusion, at den omstruktureringsstøtte, som Nederlandene ville yde til KH, ved at konvertere redningslånet på 45 mio. EUR plus påløbne renter til egenkapital, ikke syntes at opfylde betingelserne i rammebestemmelserne. Desuden tvivlede Kommissionen på, om støtten i realiteten vil være begrænset til et minimum, og især om støttemodtageren ville yde et betydeligt bidrag af egne midler. Derfor gav Kommissionen udtryk for tvivl om, hvorvidt omstruktureringsstøtten i henhold til traktatens artikel 87, stk. 3, litra c), kunne betragtes som forenelig med fællesmarkedet.

5. BEMÆRKNINGER FRA DE NEDERLANDSKE MYNDIGHEDER

(19) Ved brev fra september 2005 sendte de nederlandske myndigheder en reaktion på Kommissionens beslutning om at indlede proceduren, hvori de giver nærmere oplysninger om henholdsvis: i) Forløbet af konkursbehandlingen af KH og OK, ii) KH's finansielle resultater og afkast og iii) forløbet af retssagen mellem NK og den nederlandske stat. Denne retssag drejer sig især om det krav, som NK indbragte for den kompetente nederlandske domstol i kølvandet på KH' og OK's konkurs om at forpligte staten til at konvertere redningslånet på 9,25 mio. EUR, som KH efter Kommissionens godkendelse af redningsstøtten ydede til NK, til egenkapital. Selv om denne form for støtte ifølge rammebestemmelserne skal være likviditetsstøtte og af begrænset varighed og først kan betragtes som permanent, når Kommissionen har godkendt omstruktureringsstøtten, meddelte de nederlandske myndigheder i sommeren 2005 Kommissionen, at den kompetente nederlandske domstol havde forpligtet dem til at konvertere lånet til egenkapital.

(20) Endvidere har Nederlandene ved brev fra januar 2006 orienteret Kommissionen om NK's konkurs pr. 14. december 2005 og den heraf følgende procedure. Endelig har Nederlandene ved brev fra februar indsendt opdaterede oplysninger om konkursproceduren for KH og OK.

6. VURDERING

6.1. Forekomst af statsstøtte

(21) I henhold til EF-traktatens artikel 87, stk. 1, »er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med fællesmarkedet i det omfang, den påvirker samhandelen mellem medlemsstaterne«.

(22) For det første vedrører foranstaltningen en konvertering af statens redningsstøtte til KH plus påløbne renter til egenkapital, og den kan derfor tilskrives staten og betragtes som statsstøtte. Redningslånet til KH og konverteringen heraf i egenkapital indebærer desuden en fordel, som en virksomhed, der befinder sig i sådanne vanskeligheder og er på randen af konkurs, ikke ville have kunnet opnå på finansmarkedet.

(23) Selv om KH opererer alene på det nederlandske marked, kan det ikke udelukkes, at en sådan fordel for KH fordrejer konkurrencen eller truer med at fordreje konkurrencen og kan påvirke samhandelen mellem medlemsstaterne. Desuden er der, som de nederlandske myndigheder har nævnt, mindre internationale virksomheder, der er aktive på det nederlandske marked, såsom TMP og Creyff's (datterselskab af Solvus, Belgien). Fordelen synes følgelig at begunstige en virksomhed i forhold til dennes konkurrenter, hvorved den fordrejer eller truer med at fordreje konkurrencen og påvirke samhandelen mellem medlemsstaterne.

(24) På grundlag af det foregående skal den anmeldte foranstaltning til fordel for KH betragtes som statsstøtte i den i traktatens artikel 87, stk. 1, anvendte betydning og skal vurderes i henhold hertil.

6.2. Støttens forenelighed med fællesmarkedet

(25) Støtteforanstaltningen skal af Kommissionen vurderes som ad hoc-støtte. Traktatens artikel 87, stk. 2 og 3, hjemler undtagelser fra det generelle princip om statsstøttes uforenelighed med fællesmarkedet i denne artikels stk. 1.

(26) Denne foranstaltning kan tydeligvis ikke omfattes af de undtagelser, der er nævnt i artikel 87, stk. 2. Den anmeldte støtteforanstaltning er nemlig ikke nogen foranstaltning af social karakter til enkelte forbrugere, den har heller ikke til formål at råde bod på skader, der er forårsaget af naturkatastrofer eller andre usædvanlige begivenheder, og den er lige så lidt en støtteforanstaltning for økonomien i visse af Forbundsrepublikken Tysklands områder, som er påvirket af Tysklands deling.

(27) Traktatens artikel 87, stk. 3, litra a)-d), hjemler andre undtagelser. Da støttens hovedmålsætning ikke er af regional karakter, men vedrører en omstrukturering af en kriseramt virksomhed, forekommer kun undtagelsesbestemmelsen i artikel 87, stk. 3, litra c), relevant, for så vidt denne åbner mulighed for godkendelse af statsstøtte til fremme af udviklingen af visse erhvervsgrene, når denne ikke ændrer samhandelsvilkårene på en måde, der strider mod den fælles interesse.

(28) Med henblik på vurdering af rednings- og omstruktureringsstøtte har Kommissionen fastsat rammebestemmelser. Nederlandene har anmodet Kommissionen om at undersøge foranstaltningen på baggrund af rammebestemmelserne.

(29) I rammebestemmelsernes afsnit 3.2. (punkt 28-63), særlig punkt 30-47, nævnes de betingelser, som omstruktureringsstøtte skal opfylde for at kunne godkendes af Kommissionen. Vurderingen findes i betragtningerne fra betragtning 30 til og med betragtning 55.

6.2.1. Betingelserne for, at virksomheden kan være støtteberettiget

(30) I henhold til punkt 30 i rammebestemmelserne skal virksomheden kunne betragtes som en kriseramt virksomhed i overensstemmelse med definitionen i afsnit 2.1. (punkt 4-8) i rammebestemmelserne. Ifølge rammebestemmelsernes punkt 6 viser en virksomheds vanskeligheder sig sædvanligvis ved voksende underskud, faldende omsætning, voksende lagerbeholdninger, overskudskapacitet, faldende selvfinansiering, stigende gældsætning, stigende finansieringsudgifter og faldende nettoformue.

(31) I rammebestemmelsernes punkt 5, litra a), betragtes en virksomhed som kriseramt, hvis der er tale om et selskab med begrænset ansvar, når over halvdelen af den tegnede kapital er forsvundet, og over en fjerdedel af denne kapital er gået tabt i løbet af de sidste 12 måneder.

(32) Ifølge anmeldelsen er dette tilfældet for KH. På grundlag af det kontrollerede regnskab fra 31. december 2002 kan det konkluderes, at holdingselskabets tegnede kapital (konsolideret) pr. 1. januar 2002 androg ca. 73 mio. EUR. Mod slutningen af det år var dette beløb sundet ind til 22 mio. EUR. Dette svarer til et fald på ca. 70 %. Derudover skrumpede kapitalen i de ni måneder frem til september 2003 yderligere ind.

(33) De nederlandske myndigheder har til hensigt at yde denne omstruktureringsstøtte til KH. KH vil på sin side fordele denne støtte på sine to datterselskaber, NK og OK, med henblik på at afslutte omstruktureringen.

(34) Det er Kommissionens opfattelse, at KH kan betragtes som en kriseramt virksomhed, jf. rammebestemmelsernes punkt 4-8, og derfor kan komme i betragtning til omstruktureringsstøtte.

6.2.2. Genoprettelse af rentabiliteten

(35) For at der kan ydes støtte, skal der iværksættes en omstruktureringsplan, der skal godkendes af Kommissionen, for al individuel støtte som den foreliggende foranstaltning. Rammebestemmelsernes punkt 31-34 kræver følgende: — »Omstruktureringsplanen, der skal strække sig over en så kort periode som muligt, skal inden for en rimelig tidshorisont og på grundlag af realistiske forventninger om de fremtidige betingelser for driften genoprette virksomhedens langsigtede rentabilitet. Omstruktureringsstøtten skal derfor være knyttet sammen med en bæredygtig omstruktureringsplan, som medlemsstaten forpligter sig til at følge. …« — »Omstruktureringsplanen skal omfatte foranstaltninger til en vending af udviklingen, så virksomheden efter omstruktureringen vil kunne dække alle omkostninger, herunder afskrivninger og finansieringsomkostninger. Den omstrukturerede virksomheds afkast af egenkapitalen skal være tilstrækkeligt til, at den kan klare sig i konkurrencen ved egen hjælp«.

(36) For det første skal der mindes om, at den anmeldte omstruktureringsplan var ufuldstændig. De nederlandske myndigheder har for eksempel undladt at forelægge en opdateret likviditetsplan. Omstruktureringsplanen gav ikke Kommissionen de oplysninger, den havde brug for til at kunne foretage en fuldstændig vurdering på grundlag af rammebestemmelserne. Kommissionen måtte anmode om oplysninger om KH' likviditetsomkostninger og anmode om en følsomhedsanalyse med hensyn til de forskellige driftsscenarier. På grund af forretningsgangen i KH syntes de nederlandske myndigheder ikke på noget tidspunkt at have været i stand til at skaffe de krævede oplysninger.

(37) Kommissionen har lige fra begyndelsen haft sine tvivl om, hvorvidt omstruktureringsplanen kunne skabe den krævede vending på grund af den utilstrækkelige interne rentabilitet sammenlignet med det forventede afkast på egenkapitalen, på grund af den omstændighed, at NK's resultater ikke kunne leve op til resultatkravene i omstruktureringsplanen, på grund af de vedvarende alvorlige strukturproblemer, som havde bragt KH i vanskeligheder og endelig på grund af det forhold, at de nederlandske myndigheder havde undladt at opfylde sin forpligtelse til at nævne det betydelige bidrag, som støttemodtageren skal yde til omstruktureringen med egne midler. Som følge af disse betragtelige problemer har rammebestemmelsernes betingelser for godkendelse af omstruktureringsstøtten ikke kunnet opfyldes.

(38) Desuden bemærker Kommissionen, som det allerede er nævnt i præmis (16), at KH blev erklæret konkurs i februar 2005. Da KH ikke har haft held med ifølge planen at skabe den krævede vending, må det derfor fastslås, at også virksomhedens rentabilitet på lang sigt ikke længere kan genoprettes ved hjælp af den aktuelle eller en ændret omstruktureringsplan. Desuden bemærkes det, sådan som det blev nævnt efter indledningen af den formelle undersøgelsesprocedure, at selv NK, den særligt oprettede virksomhed, der skulle have vendt udviklingen i KH, er erklæret konkurs, hvilket er en bekræftelse af NK's alvorlige vanskeligheder, som der blev redegjort for i beslutningen om indledning af proceduren, og en bekræftelse af, at omstruktureringsplanen ikke var formålstjenlig.

(39) Da de i rammebestemmelserne nævnte kerneværdier for ydelse af omstruktureringsstøtte ikke er opfyldt, kan Kommissionen ikke godkende omstruktureringsplanen og derfor heller ikke omstruktureringsstøtten. Af disse grunde kan den anmeldte foranstaltning heller ikke betragtes som forenelig med fællesmarkedet i henhold til traktatens artikel 87, stk. 3, litra c).

(40) På denne baggrund finder Kommissionen det ikke nødvendigt at foretage en grundigere undersøgelse af, om rammebestemmelsernes øvrige betingelser for godkendelse af omstruktureringsstøtte er opfyldt, herunder kravet i punkt 40 i rammebestemmelserne om, at støttens størrelse og intensitet skal være begrænset til det strengt nødvendige minimum, og at støttemodtageren selv skal yde et betydeligt bidrag af egne midler.

6.2.3. Andre overvejelser

(41) I overensstemmelse med punkt 24 i rammebestemmelserne blev redningsstøtten til KH i første omgang godkendt for en periode af højst seks måneder. Inden for seks måneder efter godkendelsen af redningsstøtten til KH anmeldte de nederlandske myndigheder omstruktureringsplanen for KH.

(42) I overensstemmelse med den omstruktureringsplan, der er anmeldt af de nederlandske myndigheder, har KH af redningslånet overdraget 35,75 mio. EUR til OK og 9,25 mio. EUR til NK.

6.2.3.1. Konvertering til egenkapital af det til NK overdragede redningslån på 9,25 mio. EUR

(43) De nederlandske myndigheder orienterede Kommissionen om, at den kompetente nederlandske domstol i henhold til artikel 53 og 69 i den nederlandske konkurslov havde pålagt dem at konvertere lånet på 9,25 mio. EUR til egenkapital. Konverteringen fandt sted den 22. august 2005. Konverteringen kan derfor betragtes som en delvis gennemførelse af den anmeldte foranstaltning.

(44) Kommissionen minder de nederlandske myndigheder om princippet om, at fællesskabsretten har forrang for national ret. Gennemførelsen af den kendelse, der er afsagt af den nationale domstol, og som er nævnt i betragtning (43), er derfor i strid med forbuddet om at gennemføre en støtteforanstaltning, før denne er godkendt af Kommissionen i overensstemmelse med traktatens artikel 88, stk. 3. Konverteringen af redningslånet til egenkapital som led i omstruktureringen skal derfor betragtes som ulovlig omstruktureringsstøtte. Da den anmeldte støtte desuden ikke opfylder betingelserne i rammebestemmelserne, er en foranstaltning, som udgør en delvis gennemførelse heraf, ligeledes uforenelig. Det forhold, at foranstaltningen er gennemført efter påbud fra en national domstol, er ikke relevant i denne forbindelse, fordi de nationale domstole, ligesom andre statslige instanser, er forpligtede til at overholde traktatens bestemmelser.

(45) Følgelig skal konverteringen af det redningslån på 9,25 mio. EUR, der blev overdraget til NK som følge af den nationale domstols kendelse, betragtes som ydelse af ulovlig og uforenelig omstruktureringsstøtte til NK. Da denne omstruktureringsstøtte ikke kan godkendes, er den uforenelig med fællesmarkedet.

(46) I overensstemmelse med artikel 14 i Rådets forordning (EF) nr. 659/1999 af 22. marts 1999 (7) om fastlæggelse af regler for anvendelsen af EF-traktatens artikel 93 skal Kommissionen i negative beslutninger om ulovlig støtte fastsætte, at den pågældende medlemsstat træffer alle nødvendige foranstaltninger til at kræve støtten tilbagebetalt fra støttemodtageren. Kommissionen må imidlertid ikke kræve tilbagebetaling af støtten, hvis det vil være i modstrid med et generelt princip i fællesskabslovgivningen. I den foreliggende sag kan der ikke henvises til et sådant princip. Derfor skal al den støtte, der er ydet i form af konvertering til egenkapital af redningslånet på 9,25 mio. EUR, kræves tilbagebetalt.

6.2.3.2. Redningslånet på 35,75 mio. EUR, som blev overdraget til OK

(47) For at genoprette KH's rentabilitet på lang sigt overdrog KH i overensstemmelse med den anmeldte omstruktureringsplan 35,75 mio. EUR af det samlede redningslån fra staten på 45 mio. EUR til OK, før denne virksomhed blev lukket. I modsætning til redningslånet på 9,25 mio. EUR, som blev overdraget til NK, er dette lån ikke blevet konverteret til egenkapital. Derfor skal denne foranstaltning fortsat betragtes som redningsstøtte.

(48) I henhold til rammebestemmelsernes punkt 23, litra d), skal medlemsstaten senest seks måneder fra godkendelsen af redningsstøtten tilsende Kommissionen enten en omstruktureringsplan eller en likvidationsplan eller dokumentation for, at lånet er blevet fuldstændig tilbagebetalt.

(49) I dette tilfælde gik de pågældende virksomheder konkurs, kort efter at omstruktureringsplanen blev indsendt til Kommissionen. Kommissionen kunne derfor ikke godkende planen.

(50) De nederlandske myndigheder underrettede imidlertid Kommissionen om, at den formelle konkurs- og likvidationsprocedure var indledt. Dette er i overensstemmelse med punkt 23, litra d), i rammebestemmelserne, hvori der som alternativ til fuldstændig tilbagebetaling af lånet eller indsendelse af en omstruktureringsplan kræves, at der forelægges en likvidationsplan. Kommissionen godkendte denne likvidationsplan, forudsat at følgende betingelser blev opfyldt: — Nederlandene registrerer hos bobestyreren sin fordring på KH og/eller OK til et beløb af 35,75 mio. EUR som kreditor i konkursboet og — Nederlandene sørger for, at selskabet likvideres på en sådan måde, at der sættes en stopper for konkurrencefordrejningen, hvilket indebærer, at de pågældende virksomheders aktiviteter indstilles, og at deres aktiver så hurtigt som muligt sælges på markedsvilkår. I almindelighed gælder det, at salg af en virksomhed i sin helhed indebærer en risiko for, at den ydede støtte overgår til den, der erhverver virksomheden. Denne risiko mindskes, hvis det kun er virksomhedens aktiver, der sælges.

6.2.3.3. De gamle lån, der blev ydet ved KH's stiftelse

(51) Selv om de tidligere offentlige lån til KH falder uden for rammerne af denne omstruktureringspakke og denne procedure (8), vil Kommissionen give sin holdning til kende for at bidrage til at sikre, at der ikke opstår yderligere modstrid mellem fællesskabsreglerne om statsstøtte og de kompetente domstoles anvendelse af den nationale lovgivning, som det har været tilfældet med den foranstaltning, der er beskrevet i præmis (43)-(46). Den holdning skal især understreges i forbindelse med den sag, der er anlagt ved den nederlandske domstol, som der er redegjort nærmere for i præmis (52)-(55).

(52) Som led i den anmeldte omstruktureringsplan skulle KH før 2016 tilbagebetale alle gamle lån til et beløb af i alt 41 mio. EUR, inklusive en betinget kreditfacilitet i løbende regning på 17 mio. EUR, i det følgende benævnt »kreditfacilitet«, som blev ydet af staten i 2002 efter KH's stiftelse, og som falder uden rammerne af omstruktureringspakken.

(53) Ved brev fra februar 2006 meddelte Nederlandene Kommissionen, at bobestyrerne som led i konkursprocedurerne for KH og OK havde anmodet de kompetente domstole om at forpligte staten til at foretage den fuldstændige udbetaling af kreditfaciliteten, som efter betalingshenstanden i afventning af KH's og OK's konkurs var blevet indefrosset af staten i februar 2005.

(54) Kommissionen bemærker, at denne sag falder ind under den kompetente domstols retlige kompetence, og at det er denne domstol, der skal fastslå, om statens beslutning var i overensstemmelse med aftalen om at bringe kreditfaciliteten til ophør.

(55) Kommissionen indtager den holdning, at hvis statens beslutning var i overensstemmelse med aftalen, skal den kompetente domstol bekræfte statens beslutning og afvise bobestyrernes krav. Hvis domstolen imidlertid måtte bestemme, at staten, til trods for at den har holdt sig til alle sine aftalemæssige rettigheder og forpligtelser, alligevel som led i konkursproceduren skal betale det fulde beløb af kreditfaciliteten til bobestyrerne, da kan en sådan kendelse betragtes som tildeling af ny statsstøtte til fordel for KH's kreditorer, og denne støtte skal i så fald anmeldes til Kommissionen i overensstemmelse med traktatens artikel 88, stk. 3.

7. KONKLUSION

(56) På baggrund af ovenstående må Kommissionen konkludere, at den undersøgte foranstaltning er statsstøtte efter traktatens artikel 87, stk. 1. De oplysninger, som de nederlandske myndigheder har givet, herunder også i forbindelse med den formelle undersøgelse, har bekræftet, at den omstruktureringsstøtte, som Nederlandene har til hensigt at yde til KH ved at konvertere redningslånet på 45 mio. EUR og de påløbne renter til egenkapital, ikke opfylder betingelserne i rammebestemmelserne og derfor ikke er i overensstemmelse med traktatens artikel 87, stk. 3, litra c).

(57) For så vidt støtteforanstaltningen allerede er gennemført ved konvertering til egenkapital af det til KH overdragne redningslån på 9,25 mio. EUR, skal dette beløb kræves tilbagebetalt -

VEDTAGET FØLGENDE BESLUTNING:

Artikel 1

Nederlandenes støtteforanstaltning i form af omstruktureringsstøtte til fordel for KG Holding NV til et beløb af 45 mio. EUR opfylder ikke kravene i Fællesskabets rammebestemmelser for statsstøtte til redning og omstrukturering af kriseramte virksomheder og er derfor uforenelig med fællesmarkedet.

Artikel 2

1. Nederlandene træffer alle nødvendige foranstaltninger til at kræve, at den del af den i artikel 1 nævnte støtte, som KG Holding NV har overdraget til sit datterselskab Kliq BV i form af et redningslån på 9,25 mio. EUR, og som er konverteret til egenkapital, tilbagebetales af KG Holding NV og Kliq BV., inklusive påløbne renter.

2. Tilbagesøgningen skal ske uophørligt og i overensstemmelse med national lovgivning, hvis denne giver mulighed for at efterkomme beslutningen hurtigt og effektivt.

3. Det beløb, der skal tilbagebetales, pålægges renter fra den dato, hvor de enkelte dele af beløbet er blevet stillet til rådighed for støttemodtageren, og indtil den dato, hvor de i realiteten er tilbagebetalt.

4. Den i stk. 3 nævnte rente beregnes i overensstemmelse med artikel 9 og 11 i Kommissionens forordning (EF) nr. 794/2004 (9).

Artikel 3

Nederlandene registrerer hos bobestyreren sin fordring på KG Holding NV og/eller Kliq Reïntegratie til et beløb af 35,75 mio. EUR som kreditor i konkursboet. Nederlandene sørger for, at virksomhederne likvideres på en sådan måde, at der sættes en stopper for konkurrencefordrejningen, hvilket indebærer, at de pågældende virksomheders aktiviteter indstilles, og at deres aktiver så hurtigt som muligt sælges på markedsvilkår.

Artikel 4

Nederlandene underretter senest to måneder efter meddelelsen af denne beslutning Kommissionen om, hvilke foranstaltninger der er truffet for at efterkomme beslutningen.

Artikel 5

Denne beslutning er rettet til Kongeriget Nederlandene.

Udfærdiget i Bruxelles, den 19. juli 2006 På Kommissionens vegne Neelie KROES Medlem af Kommissionen

(1) EUT C 280 af 12.11.2005, s. 2.

(2) EFT C 288 af 9.10.1999, s. 2. I betragtning af, at støtteforanstaltningen blev anmeldt før den 10. oktober 2004, finder disse rammebestemmelser anvendelse i henhold til punkt 103 i de nye EF-rammebestemmelser for statsstøtte til redning og omstrukturering af kriseramte virksomheder (EUT C 244 af 1.10.2004, s. 2).

(3) Jf. fodnote 1.

(4) Selskabet blev oprettet under navnet NV Kliq, som i andet halvår af 2003 blev ændret til KG Holding NV.

(5) EUT C 33 af 6.2.2004, s. 8.

(6) Til dette formål har NK som led i omstruktureringsplanen overtaget OK's aktiver, passiver og en del af personalet og har erhvervet de løbende reintegrationskontrakter.

(7) EFT L 83 af 27.3.1999, s. 1. Ændret ved Tiltrædelsesakten af 2003.

(8) Der mindes om, at alle tidligere lån blev ydet på markedsvilkår.

(9) EUT L 140 af 30.4.2004, s. 1.